U-I-204/94
Datum: 1994-12-15T00:00:00.000+01:00
ecli: ECLI:SI:USRS:1994:U.I.204.94
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: OdlUS III, 137 | 15.12.1994
dokument: US17302
akt: Zakon o političnih strankah (Ur. list RS, št. 62/94) (ZPolS)
resitev: ustavitev
izrek: Postopek za preizkus pobude za oceno ustavnosti izpodbijanega zakona se ustavi.
stavek: Ustavno sodišče v skladu s tretjim odstavkom 28. člena ZUstS ustavi postopek za preizkus pobude za oceno ustavnosti zakonske določbe, če pobudnik niti na poseben poziv sodišča ne navede, katero določbo izpodbija.
odlocitev: sklep
geslo: Pomanjkljiva vloga.
Volilna kampanja - politične stranke.
podlaga: Zakon o Ustavnem sodišču RS (ZUstS), 3. odst. 28. čl.
vlagatelj: Nacional socialna zveza Slovenije, Velenje
datum_vloge: 1994-10-10T23:00:00.000Z
datum_odlocitve: 1994-12-14T23:00:00.000Z

# U-I-204/94-5

# 15/12-1994

## S K L E P

Ustavno sodišče je v postopku za preizkus pobude Nacional socialne zveze Slovenije iz Velenja na seji 15/12-1994

## s k l e n i l o :

Postopek za preizkus pobude za oceno ustavnosti določb Zakona o političnih strankah (Uradni list RS, št. 62/94) se ustavi.

## O b r a z l o ž i t e v

Pobudnica je 10/10-1994 poslala Ustavnemu sodišču vlogo z naslovom Predlog, v kateri je predlagala razveljavitev določb Zakona o volilni kampanji in Zakona o političnih strankah (oba Uradni list RS, št. 62/94), ne da bi dovolj natančno navedla, za katere določbe gre. Predlagala je tudi začasno odredbo, a tega predloga ni konkretizirala niti pojasnila.

Ustavno sodišče je to vlogo štelo kot pobudo za začetek postopka za oceno ustavnosti. Pobudnici je pisno naročilo, naj pobudo in zahtevo za izdajo začasne odredbe ustrezno dopolni, pri čemer naj med drugim točno navede, glede katerih členov predlaga preizkus ustavnosti.

Pobudnica je sicer v roku poslala dopolnitev, v kateri je svojo pobudo skrčila le na en člen Zakona o političnih strankah, a tudi tokrat, kljub jasnemu in izrecnemu naročilu Ustavnega sodišča in kljub njegovemu opozorilu na možnost, da bo sicer postopek ustavilo, ni precizirala, katero določbo zakona izpodbija in zlasti, ali gre pri tem samo za eno določbo, kakor izrecno zatrjuje, ali za dve, kar bi sledilo iz njenih nadaljnjih navedb. Zato je Ustavno sodišče postopek, ki ga ni moglo nadaljevati, ustavilo.

Ustavno sodišče je ta sklep sprejelo na podlagi tretjega odstavka 28. člena ZUstS (Uradni list RS, št. 15/94) na seji v sestavi: predsednik dr. Tone Jerovšek, in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm in dr. Lojze Ude. Sklep je sprejelo soglasno.

## P r e d s e d n i k

dr. Tone Jerovšek